B4-1000, 1001, 1002, 1003, 1004, 1005 και 1006/96

Ψήφισμα σχετικά με τους ανηλίκους που είναι θύματα βίας

Το Ευρωπαϊκό Κοινοβούλιο,

- έχοντας υπόψη τον τίτλο VI της Συνθήκης για την Ευρωπαϊκή Ένωση, και συγκεκριμένα τις διατάξεις της σχετικά με τη δικαστική και αστυνομική συνεργασία, καθώς και τη δημιουργία της EUROPOL,

- έχοντας υπόψη τα προηγούμενα ψηφίσματά του σχετικά με τα δικαιώματα του παιδιού και με το εμπόριο ανθρώπων,

- έχοντας υπόψη τη Διακήρυξη και το πρόγραμμα δράσης που ενέκρινε η Διεθνής Διάσκεψη κατά της σεξουαλικής εκμετάλλευσης των παιδιών για εμπορικούς σκοπούς, που διεξήχθη στη Στοκχόλμη από τις 27 έως τις 31 Αυγούστου 1996,

- έχοντας υπόψη τη Σύμβαση του ΟΗΕ του 1989 σχετικά με τα δικαιώματα του παιδιού,

- έχοντας υπόψη τη Σύμβαση του Συμβουλίου της Ευρώπης του Ιανουαρίου 1996 σχετικά με την άσκηση των δικαιωμάτων των παιδιών,

- έχοντας υπόψη την Ευρωπαϊκή Σύμβαση των δικαιωμάτων του ανθρώπου του 1950,

- έχοντας υπόψη τη δήλωση του Συμβουλίου του Σεπτεμβρίου 1996 σχετικά με τη σεξουαλική εκμετάλλευση των παιδιών,

- έχοντας υπόψη τη δήλωση της Βιέννης της 10ης και 11ης Ιουνίου 1996 σχετικά με το εμπόριο γυναικών,

- έχοντας υπόψη τα προηγούμενα ψηφίσματα και τις δηλώσεις του Συμβουλίου για το θέμα αυτό,

Α. λαμβάνοντας υπόψη ότι το παιδί είναι ιερό και ότι η σεξουαλική εκμετάλλευση του παιδιού είναι ανεπίτρεπτη και απαράδεκτη,

B. διαπιστώνοντας ότι η μάστιγα της παιδεραστίας, του εμπορίου παιδιών και της σεξουαλικής εκμετάλλευσης προσλαμβάνει ολοένα μεγαλύτερες διαστάσεις, όχι μόνο μέσω μεμονωμένων περιστατικών, αλλά και μέσω διεθνών δικτύων και του σεξουαλικού τουρισμού, χαρακτηριστικό της δράσης των οποίων είναι η άκρατη βιαιότητα,

Γ. λαμβάνοντας υπόψη ότι τα ευρωπαϊκά θεσμικά όργανα θα πρέπει να επανεξετάσουν την αποτελεσματικότητα της σημερινής τους δράσης σε σχέση με την καλή διαβίωση των παιδιών,

1. συμμερίζεται τη θλίψη των οικογενειών των θυμάτων και χαιρετίζει το θάρρος και την αξιοπρέπειά τους[semigr ]

2. φρονεί ότι η καταπολέμηση της σεξουαλικής εκμετάλλευσης των παιδιών πρέπει να αποτελεί απόλυτη προτεραιότητα όλων των κρατών, με τις προσπάθειες των οποίων θα πρέπει να συνεργασθεί η Ευρωπαϊκή Ένωση[semigr ]

3. διαπιστώνει τα όρια της εθνικής δράσης στον εν λόγω τομέα και, κατά συνέπεια, καλεί τα κράτη μέλη να διατυπώσουν προτάσεις σχετικά με κοινές δράσεις για τη δημιουργία ενός σαφούς και συνεκτικού νομικού πλαισίου που θα καθιστά δυνατή μια δικαστική και αστυνομική συνεργασία ικανή να εξαρθρώσει τα οργανωμένα δίκτυα παιδικής πορνείας, καθώς και να μεριμνήσουν για τη σωστή εφαρμογή του εν λόγω πλαισίου, συμπεριλαμβανομένων και των περιπτώσεων που οι πράξεις σεξουαλικής εκμετάλλευσης διαπράττονται από υπηκόους τους σε τρίτες χώρες[semigr ]

4. ζητεί τη θέσπιση σφαιρικού προγράμματος κοινοτικής δράσης για την καταπολέμηση της σεξουαλικής εγκληματικότητας που αφορά τα παιδιά και συγκεκριμένα, τη συμμετοχή στην εφαρμογή των δράσεων που ζητούνται στο πλαίσιο της Διακήρυξης της Στοκχόλμης, καθώς και τη διαμόρφωση σφαιρικών στρατηγικών πρόληψης, καταπολέμησης και καταστολής της σεξουαλικής εγκληματικότητας εις βάρος των παιδιών, τόσο στο εσωτερικό όσο και στο εξωτερικό της Κοινότητας[semigr ]

5. καλεί το Συμβούλιο, την Επιτροπή και τα κράτη μέλη, στο πλαίσιο της σφαίρας αρμοδιοτήτων τους το καθένα:

i) να εγκρίνουν κοινή δράση, βάσει του άρθρου Κ.3 της Συνθήκης ΕΕ, για τη δημιουργία κεντρικού μητρώου καταγραφής των απαχθέντων ή εξαφανισθέντων παιδιών, εν αναμονή της ολοκλήρωσης της σύμβασης σχετικά με ευρωπαϊκό σύστημα πληροφοριών,

ii) να παράσχουν στην Europol τα μέσα ώστε να είναι σε θέση να εξασφαλίσει ενεργό έρευνα των εγκληματικών δικτύων, μέσω της ανταλλαγής εμπειριών και ειδικών πληροφοριών σχετικά με το οργανωμένο έγκλημα, και κυρίως το έγκλημα που πλήττει τα παιδιά,

iii) να βελτιώσουν τη δικαστική και αστυνομική συνεργασία για τηναναγνώριση και αντιμετώπιση της μάστιγας της παιδεραστίας και εκτός της επικράτειας των κρατών μελών,

iv) να εφαρμόσουν προγράμματα κατάρτισης των δικαστών και των αστυνομικών που είναι ειδικευμένοι στις υποθέσεις σεξουαλικής εγκληματικότητας εις βάρος των παιδιών,

v) να εφαρμόσουν, εκ μέρους της Ευρωπαϊκής Ένωσης, πρότυπη πρωτοβουλία που θα συνοδεύεται από τους κατάλληλους οικονομικούς πόρους, για την κατεπείγουσα εξέταση, διερεύνηση και πρόληψη του φαινομένου της σεξουαλικής εκμετάλλευσης των ανηλίκων και της κακομεταχείρισης των παιδιών, κυρίως στις περιπτώσεις που συνδέεται με κυκλώματα παιδεραστίας, με το Internet και με άλλες μορφές τεχνολογίας της πληροφορικής,

6. ζητεί επιμόνως από την Επιτροπή να προωθήσει και να στηρίξει σε εθνικό και ευρωπαϊκό επίπεδο τη δημιουργία και τη χρηματοδότηση ειδικευμένων ΜΚΟ, έτσι ώστε να διευκολυνθεί ο συντονισμός της πρόληψης και της πληροφόρησης σε ευρωπαϊκό επίπεδο[semigr ]

7. ζητεί από τα κράτη μέλη της Ευρωπαϊκής Ένωσης να λάβουν επειγόντως συγκεκριμένα μέτρα κατά του σεξουαλικού τουρισμού, τόσο στο επίπεδο των χωρών αναχώρησης όσο και στο επίπεδο των χωρών προορισμού[semigr ]

8. καλεί όλα τα κράτη μέλη να κυρώσουν και να εφαρμόσουν τη Σύμβαση των Ηνωμένων Εθνών για τα δικαιώματα του παιδιού[semigr ]

9. ζητεί από τα κράτη μέλη να εξασφαλίσουν ότι, ιδιαίτερα στο πλαίσιο του δομημένου διαλόγου συγκεκριμένα, η συνεργασία και ο συντονισμός με τις τρίτες χώρες που είναι υποψήφιες προς ένταξη στον τομέα της καταπολέμησης του εμπορίου και της εκμετάλλευσης των παιδιών, θα είναι όχι μόνο προτεραιότητα αλλά επιπλέον και προπαντός ρητή απαίτηση[semigr ]

10. ζητεί από τη ΔΔ να εισαγάγει στη μελλοντική αναθεωρημένη συνθήκη κεφάλαιο που θα περιλαμβάνει ρυθμίσεις για τα ανθρώπινα δικαιώματα των ανηλίκων[semigr ]

11. αναθέτει στον Πρόεδρό του να διαβιβάσει το παρόν ψήφισμα στο Συμβούλιο και την Επιτροπή, καθώς και στις κυβερνήσεις των κρατών μελών.